Uanën Nuquin Papa tantiabenquido acten mentobannubien Edusaden yacnoshon isadaidbo chuiquidon:
¿Tsutsi neque?
Chuimetan,
cac Nuquin Papa ismequin nëish iua cuessunneshun pichicaquidobëd Nuquin Papa tabadte shubu dapa yacno nacnenquido Debin tsiuecquido chochoshon Uan chuituidpondash.
Chochoshon:
¿Tsutsi ne?
Nuquin Papan Quidistu caid chomendac,
quequin dada uaquin ¿nuquin tsusedpabon chiampidta ne?
capondash.
Adoaquien:
Padenquio.
Aidpenquio nebi,
capondash.
Adshobien:
¿Tsutsimbo ne?
¿Nuquin Papan oncamiampid Ediasta ne?
caquien:
Padenquio.
Aidpenquio nebi,
queuapondash.
Adshobien padpidembuen:
¿Tsumintsimbo ne?
Nuquin Papan oncamiampid utsi choendac ¿campidta ne?
caquien:
Padenquio.
Aidpenquio nebi,
queuapondash.
Adsho tantiashumbien padpidembuen:
¿Tsumintsimbo ne?
¿Mimbenquiobida nai?
Ubi:
Chuimetan,
cabuedo chiec nidnu.
Baded ubi chui,
caquien:
Nuquin Papan oncamiampid Isayasën naden chiampid nebi.
Shubu nibëdacno capucuennequin cumapenen cuënac matses chochosho:
Chuiquid tapambo choeque.
Podquied nacnenshunta,
cacbimbuen
Nuquin Icbombo choeque.
Mimbi icsambuen naid ënash bëdambuec tabadta,
quequin chiendac,
campid nebi,
quepondash Uan.
Adshobien padiseobon chomiaido icquin Uan naden chuipondash:
Ubi chui,
cac:
Quidistu caidpenquio nebi.
Adecbidi Nuquin Papan oncamiampid Edias caidpenquio nebi.
Adecbidi Nuquin Papan oncamiampid choendac,
campidpenquio nebi,
mibi quioc.
¿Mitsi padquidquio icquin acten mentobanquin nai?
capondash.
Adoaquien Uanën:
Nuquin Papa tantiabenquido icsho acten mentoquiduidtsëqui nebi.
Adobannubi nëmbobi utsi mimbi isacmaid
cun tsiuec choquid ubi udictsëcquid iquec.
Aidëmbi umbia chuibambon nadatiambocquin nabanquin chuibanendac.
Adquid icsho isash icsaquid yec dacuëdquin abi tapucudaid chictiapimbo iquebi,
quepondash Uan acten mentoanquid.
Acte Odan caid ëquëmatsiucshun ambi acten mentobanondaid shubu dadpen icquid Betania caid yacnoshon aden Uanën padiseobon chomiaido chuipondash.
Badiadshun padpiden Uanën matses acten mentobanuapondash.
Aden mentobannubien Esus chopondash.
Chosho isashien Uan mentoquid nadpondash:
Is.
Nuquin Papan Chomiaid yec obecabimbuecquid choeque.
Aidi matsesën icsambuen naid bedshunec abided cuidadec uënësendac.
Umbi:
Cun tsiuec bëdamboshëcquid choendac,
quequin chiannebuedquio nec.
Ubi tishabi icnubi aidi ëndenquimboshë icpampic,
quiash:
Ubi udictsëcquid yec bëdamboshëcquidquio choendac,
quepobi.
Aid choacsho cun matses isadaidbo tantiamenuen Nuquin Papan acten mentobanquid icmiondashi.
Adondaid icquimbi:
Nuquin Papan Chomiaid nec,
quequin badedquio tantienquio iccondambi,
quepondash Uan.
Adashic abi onquec:
Nuquin Papan ismiac aton Mayan Bëdamboshëcquid oshpodcobimbuecquid abucuësh budec Esusbëd icnuec tsadtosho ispombi.
Adsho isash tantienquio yec:
¿Tsutsi nepec?
queshobi Nuquin Papan:
Acten mentoanquid icta,
ubi cabuedën:
Cun Mayan oshpodcobimbuec budec tsadtobuedën abi tantiaquidobëd cun Mayan tabadmendac,
Nuquin Papan cabuedshenda nepec,
quiobi Esus caic.
Aden ismeboc tantiaquin:
Nuquin Papan Madombo nec,
quequin mibi chiec nebi,
quepondash Uan acten mentoanquid.